[12.pielikums](https://likumi.lv/doc.php?id=268342" \l "piel1)   
Ministru kabineta   
2019.gada \_\_\_.\_\_\_\_\_\_\_\_\_\_\_

noteikumiem Nr.\_\_\_

Vispārējās vidējās izglītības programmas paraugs izglītības

ieguvei neklātienes vai tālmācības formā

I. Izglītības programmas īstenošanas mērķi un uzdevumi

1. Vispārējās vidējās izglītības programmas izglītības ieguvei neklātienes vai tālmācības formā(turpmāk – izglītības programma) mērķis ir nodrošināt skolēna vispusīgu attīstību un vērtīborientāciju, lai skolēns gribētu un varētu turpināt izglītību vai apgūt profesiju, iesaistīties sabiedrības dzīvē un veidoties par laimīgu un atbildīgu personību. Uzdevumi ir īstenojami atbilstoši valsts vispārējās vidējās izglītības standartam.

2. Izglītības programmas īpašais mērķis ir dot iespēju iegūt izglītību neklātienes vai tālmācības formā personām, kurām nav iespēju regulāri apmeklēt izglītības iestādi (darba, dzīvesvietas, veselības stāvokļa, sociālu vai citu iemeslu dēļ), kuras dod priekšroku individuālam mācību tempam un kuras ir gatavas patstāvīgām mācībām.

II. Izglītības saturs

3. Izglītības programmas obligāto saturu un tā apguves plānotos rezultātus mācību jomās nosaka valsts vispārējās vidējās izglītības standarts.

III. Prasības attiecībā uz iepriekš iegūto izglītību

4. Skolēnus 10.–12. klasē uzņem atbilstoši normatīvajiem aktiem, kas nosaka kārtību, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi.

IV. Pedagoģiskā procesa organizācijas principi un īstenošanas plāns,

tajā skaitā atbilstoši mācību priekšmetiem

5. Izglītības iestāde veido izglītības programmu no kursiem, kas uzskaitīti tabulā.

Tabula

Stundu skaits mācību priekšmetu pamatkursos, padziļinātajos kursos un specializētajos kursos mācību jomās izglītības ieguvei neklātienes vai tālmācības formā

|  |  |  |  |
| --- | --- | --- | --- |
| **Mācību joma** | **Mācību priekšmeti** | | |
| **Pamatkursi** | **Padziļinātie kursi** | **Specializētie kursi** |
| Valodu mācību joma | Latviešu valoda I1 (210)2 | Latviešu valoda un literatūra II (105) | Latgaliešu rakstu valodu (55)  Trešā svešvaloda (B1) (150)  Mazākumtautības valoda un literatūra (140) |
| Svešvaloda I (B2) Svešvaloda (B1) (210)3 | Svešvaloda II (C1) (105) |
| Sociālā un pilsoniskā mācību joma | Sociālās zinības un vēsture (70) | Vēsture II (105) | Novadu mācība (35)  Filozofija (35)  Uzņēmējdarbības pamati (70) |
| Vēsture un sociālās zinātnes I (140) | Sociālās zinātnes II (105) |
| Kultūras izpratnes un pašizpausmes mākslā mācību joma | Kultūras pamati (53) |  | Radošā rakstīšana (105)  Vizuāli plastiskā māksla (70) Teātris un drāma (70) |
| Literatūra I2 | Kultūra un māksla II (105) |
| Kultūra un māksla I (vizuālā māksla) (105) |
| Kultūra un māksla I (mūzika) (105) |
| Kultūra un māksla I (teātra māksla) (105) |
| Dabaszinātņu mācību joma | Dabaszinības (210) |  | Astronomija (35) |
| Fizika I (175) | Fizika II (105) |
| Ķīmija I (140) | Ķīmija II (105) |
| Bioloģija I (70) | Bioloģija II (105) |
| Ģeogrāfija I (105) | Ģeogrāfija II (105) |
| Matemātikas mācību joma | Matemātika (210) |  | Projicēšanas metodes (35)  Diskrētās matemātikas elementi (35)  Kompleksie skaitļi (35) |
| Matemātika I (220) | Matemātika II (280) (200) |
| Tehnoloģiju mācību joma | Datorika (70) |  | Digitālais dizains (70)  Robotika (70) |
| Dizains un tehnoloģijas I (105) | Dizains un tehnoloģijas II (105) |
| Programmēšana I (105) | Programmēšana II (105) |
| Veselības, drošības un fiziskās aktivitātes mācību joma | Sports un veselība4 (35) |  |  |
| Starpdisciplinārs kurss |  | Projekta darbs (35) |  |

Piezīmes.

1 Kursu nosaukumos izmantota romiešu ciparu numerācija - “I” pamatkursiem optimālajā apguves līmenī un “II” padziļinātiem kursiem, lai norādītu pēctecību. Pamatkursos, kuru nosaukumos nav romiešu ciparu numerācijas, skolēni apgūst vispārīgā līmeņa sasniedzamos rezultātus.

2 “Latviešu valoda I” un “Literatūra I” kursiem norādīts kopējais stundu skaits. Izglītības iestāde to var variēt pēc saviem ieskatiem vai piedāvāt vienu integrētu kursu.

3 Nosaukts kopējais stundu skaits vienas svešvalodas apguvei vismaz līdz optimālajam līmenim (B2) (“Svešvaloda I”) un otras svešvalodas apguvei vismaz līdz vispārīgajam līmenim (B1) (“Svešvaloda”).

4 Kursā “Sports un veselība” skolēni apgūst mācību satura teorētisko daļu.

6. Izglītības iestāde no šī pielikuma 1.tabulā iekļautajiem kursiem skolēniem piedāvā un īsteno vismaz divus padziļināto kursu komplektus un atbilstošus pamatkursus katrā mācību jomā:

6.1. valodu mācību jomā – “Latviešu valoda I”, divas svešvalodas – viena no Eiropas Savienības oficiālajām valodām (angļu, franču vai vācu) vismaz līdz optimālajam līmenim (B2) (“Svešvaloda I”); otra svešvaloda (angļu, franču, vācu vai krievu) vismaz līdz vispārīgajam līmenim (B1) (“Svešvaloda”);

6.2. sociālajā un pilsoniskajā mācību jomā – “Sociālās zinības un vēsture” vai “Vēsture un sociālās zinātnes I”;

6.3. kultūras izpratnes un pašizpausmes mākslā mācību jomā – “Literatūra I” un “Kultūras pamati” vai kāds no trim pamatkursiem: “Kultūra un māksla I (vizuālā māksla)”, “Kultūra un māksla I (mūzika)” vai “Kultūra un māksla I (teātra māksla)”;

6.4. dabaszinātņu mācību jomā – “Dabaszinības” vai trīs pamatkursi: “Ķīmija I”, “Fizika I”, “Bioloģija I”, vai četri pamatkursi: “Ķīmija I”, “Fizika I”, “Bioloģija I” un“Ģeogrāfija I”;

6.5. matemātikas mācību jomā – “Matemātika” vai “Matemātika I”; 6.6. tehnoloģiju mācību jomā – “Datorika” vai viens no pamatkursiem: “Dizains un tehnoloģijas I” vai “Programmēšana I”;

6.7. veselības, drošības un fiziskās aktivitātes mācību jomā – “Sports un veselība”.

7. Izglītības iestāde var mainīt mācību stundu skaitu kursā, nesamazinot to vairāk par 15 procentiem no šī pielikuma tabulā kursam noteiktā stundu skaita.

8. Izglītības iestāde var īstenot šā pielikuma tabulā minētos specializētos kursus vai piedāvāt un īstenot savus. Īstenojot specializēto kursu “Mazākumtautības valoda un literatūra”, tā plānotie skolēnam sasniedzamie rezultāti atvasināmi no valodu jomas plānotajiem sasniedzamajiem rezultātiem latviešu valodai un kultūras izpratnes un pašizpausmes mākslā mācību jomas plānotajiem sasniedzamajiem rezultātiem, kas noteikti šo noteikumu 9. pielikumā.

9. Izglītības iestāde ar vadītāja rīkojumu apstiprina kursu un stundu plānu ar kopējo mācību stundu skaitu kursā mēnesī, semestrī, mācību gadā un uz trim gadiem.

10. Valsts vispārējās vidējās izglītības standartā noteikto mērķu sasniegšanai izmanto daudzveidīgas mācību un audzināšanas darba formas, variējot to īstenošanas ilgumu atbilstoši mērķim un skolēnu mācīšanās vajadzībām. Skolēnam plānotos sasniedzamos rezultātus sasniedz vienotā mācību un audzināšanas procesā.

11. Vispārējās izglītības iestāde, iekļaujot skolēnu ar speciālām vajadzībām, izstrādā individuālo izglītības programmas apguves plānu, lai sekmētu skolēna iekļaušanos kopējā mācību procesā.

12. Vispārējās izglītības iestāde, iekļaujot skolēnu ar redzes traucējumiem, nodrošina lasīt un rakstīt prasmes apguvi, t.sk. Braila rakstā, un, iekļaujot skolēnu ar dzirdes traucējumiem, nodrošina komunikācijas prasmju attīstību, t.sk. latviešu zīmju valodā.

13. Mācību satura īstenošanai izglītības iestāde vai pedagogs mācību līdzekļus izvēlas atbilstoši plānotajam skolēnam sasniedzamajam rezultātam un izmanto Ministru kabineta noteikumos par izglītojamo audzināšanas vadlīnijām un informācijas, mācību līdzekļu, materiālu un mācību un audzināšanas metožu izvērtēšanas kārtību noteiktos kritērijus.

**IV. Mācību vides raksturojums**

14. Izglītības iestāde nodrošina normatīvajos aktos noteiktajām higiēnas prasībām atbilstošu mācību procesu, iekļaujošu, intelektuālo un sociāli emocionālo attīstību veicinošu, fiziski un emocionāli drošu mācību vidi atbilstoši skolēnu vecumposma vajadzībām un attīstības īpatnībām un universālā dizaina prasībām, piemēram, viegli uztverama informācija, ērta piekļuve, vides objektu kontrastējošs noformējums grīdā un iekštelpās. Mācību vide ir mobila un transformējama, mācību procesā izmantojamas daudzveidīgas tehnoloģijas gan informācijas iegūšanai, gan problēmu risināšanai un risinājumu īstenošanai, improvizētām darbnīcām modeļu un prototipu izgatavošanai.

15. Izglītības iestāde, piedāvājot vispārējās vidējās izglītības programmas īstenošanu tālmācības formā un sasniedzot valsts vispārējās vidējās izglītības standartā plānotos sasniedzamos rezultātus, nodrošina atbilstošus cilvēkresursus un tehnisko nodrošinājumu, piemēram, video lekciju un individuālu konsultāciju tiešsaistē organizēšanai, saziņai izglītības iestādes tiešsaistes elektroniskajā mācību vidē un tālmācībai paredzēto mācību materiālu izstrādei.

**V. Skolēnu mācību sasniegumu vērtēšanas kārtība**

16. Skolēnu mācību snieguma vērtēšanas pamatprincipi, vērtēšanas veidi, vērtējuma izteikšanas veids un valsts noteiktie pārbaudes darbi izglītības pakāpes beigās ir noteikti valsts vispārējās vidējās izglītības standartā.

17. Izglītības iestāde izstrādā skolēnu mācību sasniegumu vērtēšanas kārtību atbilstoši vispārējās vidējās izglītības standartā noteiktajiem vērtēšanas pamatprincipiem, piemēram, nosakot vērtēšanas mērķi, tās vietu mācību procesā, pārbaudījumu apjomu un skaitu, vienai klasei vienā dienā neplānojot vairāk par vienu līdz diviem temata noslēguma pārbaudes darbiem, vērtējuma izteikšanas veidu, skolēna vecāku vai tā likumisko pārstāvju informēšanas kārtību, “nv” (nav vērtējuma) izmantošanas gadījumus.

18. Skolēnu mācību snieguma vērtēšanas metodiskos paņēmienus, izpildes laiku un vērtēšanas kritērijus nosaka pedagogs, ievērojot mācību jomā noteiktos skolēnam plānotos sasniedzamos rezultātus un izglītības iestādes izstrādāto skolēnu mācību sasniegumu vērtēšanas kārtību.

19. Izglītības programmas apguvi katrā klasē apliecina liecība, kas ietver skolēna sasnieguma vērtējumu kursa apguves noslēgumā vai vērtējumu kursā mācību gada noslēgumā, ja kurss turpinās nākamajā mācību gadā. Skolēnu pārcelšana nākamajā klasē notiek atbilstoši normatīvajiem aktiem, kas noteic kārtību, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi.

**VI. Izglītības programmas īstenošanai nepieciešamā personāla,**

**finanšu un materiālo līdzekļu izvērtējums un pamatojums**

20. Izglītības programmas īstenošanā izglītības iestāde ievēro normatīvo aktu prasības, kas regulē izglītības iestāžu darbību.

21. Izmaksas izglītības programmas īstenošanai sedz:

21.1. valsts dibinātā izglītības iestādē – no valsts budžeta;

21.2. pašvaldības dibinātā izglītības iestādē – no valsts un pašvaldības budžeta;

21.3. privātpersonas dibinātā izglītības iestādē – no valsts, pašvaldības un privātā budžeta.

22. Apmaksājamo stundu skaitu mēnesī aprēķina atbilstoši izglītības iestādes vadītāja apstiprinātajam kursu un stundu īstenošanas plānam.

23. Pedagoga darba slodzi un darba samaksu nosaka atbilstoši normatīvajam regulējumam par pedagogu darba samaksu.

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa